**Kalbėjimo sando vykdymo instrukcija**

Kandidato kalbėjimo gebėjimai tikrinami pagal nustatytą tvarką, jos turi būti labai tiksliai laikomasi dėl to, kad visiems kandidatams būtų sudarytos vienodos sąlygos. Egzamine dalyvauja 2 egzaminuotojai (kalbintojas ir vertintojas), atsakinėja po 2 kandidatus (jei yra nelyginis kandidatų skaičius, viena grupė yra iš 3).

Egzaminuotojai turi būtinai iš anksto pasirengti egzaminui: perskaityti šiuos nurodymus, peržiūrėti medžiagą.

Kalbėjimo egzaminas turėtų būti įrašomas.

**Aplinka.** Egzamino patalpoje neturėtų girdėtis aplinkinio triukšmo, per patį egzaminą neturi būti pašalinių žmonių, tik kalbintojas, vertintojas ir du (ar, reikalui esant, trys) kandidatai. Patalpoje turėtų būti laikrodis, kad egzaminuotojas galėtų sekti laiką.

Kalbintojas ir kandidatai sėdi prie stalo priešais vienas kitą, o vertintojas - šiek tiek nuošalėje priešais kandidatus.

**Egzaminuotojų vaidmenys**. Egzamine kalba tik kalbintojas, vertintojas tyli, bet kūno kalba turėtų rodyti palankumą.

Kalbintojas bendrauja ramiai, aiškiai artikuliuodamas, kalba tik tai, kas parašyta egzaminuotojo medžiagoje. Jei kandidatas nesupranta klausimo, tada egzaminuotojas užduoda pagalbinį, kuris gali padėti kandidatui atsakyti. Jei tai nepadeda, kalbintojas į tą klausimą pats neatsako, o pereina prie kito klausimo.

Apskritai per egzaminą negalima mokyti, aiškinti, versti, pridėti daugiau klausimų ar ko nors, kas nurodyta, nepaklausti. Kalbintojui negalima kartoti kandidatų atsakymų (nebūti „aidu“), komentuoti jų, taisyti.

Kiekvienai daliai reikia skirti tiek laiko, kiek nurodyta.

Poroje reikia kontroliuoti, kad kandidatams būtų skirta vienodai laiko. Jei kas nors labai greitai atsakė, galima leisti kalbėti kitam, bet pastarajam skiriama tiek laiko, kiek nurodyta instrukcijoje. Jei kas nors ilgiau kalba, jį reikia mandagiai nutraukti.

Savo pritarimą, reagavimą kalbintojas gali parodyti neutraliais (nereiškiančiais vertinimo) žodžiais: ***taip, žinoma, įdomu***, bet netinka *gerai, nuostabu*, kad kandidatams nesusidarytų įspūdis, jog taip vertinamas jų kalbėjimas.

**Vertinimas.**  Kiekvienas kandidatas vertinamas griežtai pagal kriterijus, o ne lyginant tarpusavyje. Vertinimai užrašomi iškart, kai tik kandidatai baigia atsakinėti ir išeina. Vertintojas vertina pagal skalę kiekvieną užduotį atskirai ir skiria daugiausia 12 taškų. Kalbintojas vertina bendrą įspūdį ir skiria daugiausiai 3 taškus.

**Egzamino** **eiga**. Kalbėjimo sandą sudaro 3 dalys: asmeninio pobūdžio klausimai, pasakojimas ir pokalbis su egzaminuotoju nurodyta tema pagal paveikslėlį ir dviejų kandidatų pokalbis pagal paveikslėlius.. Kiekvienam kandidatui skiriama 10-12 minučių. Kalbintojas klausinėja kandidatą.

**Pirmoji užduotis**

Trukmė – 5-6 min. vienam kandidatui. Pokalbį pradeda ir asmeninio pobūdžio bendruosius klausimus užduoda kalbintojas. Klausimai yra tokie, kokie paprastai gali būti užduodami, kai žmonės susipažįsta, bendrauja pirmą kartą ir nori ką nors sužinoti vienas apie kitą: klausiama vardo, pavardės, telefono numerio, apie šeimą, pomėgius ir t. t. Kalbintojas klausia būtent taip, kaip parašyta egzaminuotojo medžiagoje - klausimų neperformuluoja, nekomentuoja, neprideda. **Jei kandidatas nesupranta klausimo, patiems nereikia performuluoti klausimo, o užduoti pagalbinį klausimą.**

Klausinėjama tokia tvarka: **A grupės** klausimai užduodami pirma vienam kandidatui, tada kitam. Abiem atsakius, pereinama prie **B grupės** klausimų: pirmajam kandidatui užduodamai visi trys vienos pasirinktos temos klausimai, tada antrajam kandidatui užduodami taip pat visi trys kitos pasirinktos temos klausimai, pvz., pirmasis kandidatas klausiamas apie šeimą, o antrasis – apie kalbas. Jei kandidatas neatsako per numatytą laiką, egzaminuotojas tęsia toliau. Toliau pereinama prie **C grupės** klausimų (pvz., vieno klausiama apie drabužius, kito – apie valgius). Abiems atsakius į klausimus paprašoma trumpai papasakoti D temomis (pvz., klausiama apie kandidato dieną mokykloje ir apie jo miestą). Taigi su pirmuoju kandidatu būtų pakalbėta apie šeimą, drabužius, savo dieną mokykloje, o su antruoju – apie kalbas, valgius, savo miestą. **Egzaminuotojo parenkami klausimai (B, C klausimų ir D temų) turi būti skirtingų temų.**

**Antroji užduotis**

Trukmė – 2–3 min. kiekvienam kandidatui (1 min. pasirengti). Kandidatai turėtų parodyti, kaip moka apibūdinti artimą aplinką, pakalbėti apie kasdienius dalykus. Kalbėjimo akstinas – paveikslėlis. Kiekvienas kandidatas gauna po skirtingą paveikslėlį. Pvz., kandidatui duodamas paveikslėlis, kuriame pavaizduotas kambarys. Jam sakoma: ***Pažiūrėkite į paveikslėlį ir papasakokite, ką matote.***

Kandidatas turėtų išvardyti matomus daiktus, kai ką labai paprastai apibūdinti. Iš A2 lygio kandidato nesitikima rišlaus pasakojimo, tai gali būti paprastas išvardijimas, sakinių seka ar atskiri žodžių junginiai. Tada egzaminuotojas užduoda po 3 klausimus. Jei yra formuluočių variantų, kalbintojas renkasi vieną, jo manymu, tinkamiausią.Pvz.:

***Atsakykite į 3 mano klausimus.***

*1. Kokių baldų yra jūsų kambaryje?*

*2. Ar jums patinka jūsų kambarys? Kodėl?*

*3. Kaip tvarkote / valote savo kambarį? / Ką norite pakeisti savo kambaryje?*

Jei kandidatai neatlieka užduoties per numatytą laiką, pradedama 3 dalis.

**Trečioji užduotis**

Trukmė – 3–4 min. kiekvienam kandidatui (2 min. pasirengti). Kandidatai turėtų parodyti, kaip moka bendrauti tarpusavyje: pasakyti savo nuomonę, apibūdinti, pasakyti priežastį ir pan.

Kandidatai gauna vieną lapą su paveikslėliais ir turi susitarti dėl bendrų veiksmų: ką patarti, pirkti, kur eiti ir pan.. Pvz., mato draugės nuotrauką ir tariasi, ką pasiūlyti draugei įsigyti. Egzaminuotojas duoda paveikslėlį ir sako: ***Nuotraukoje jūsų draugė. Ji nori įsigyti gyvūną.***

Po trumpos pauzės sako: ***Pažiūrėkite į paveikslėlius A, B ir C. Pasitarkite ir pasiūlykite draugei, kurį gyvūną įsigyti.***

(Pasiūlymai: šuo, katė ir papūga).

Kai kandidatai pakalba ir susitaria (arba baigiasi skirtas laikas), tada kalbintojas sako:

***Ačiū, egzaminas baigėsi. Iki pasimatymo!***

Taškai surašomi iškart kandidatams išėjus.